Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2019/C 271/06)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”RISO DEL DELTA DEL PO”

EU-nro: PGI-IT-0712-AM01 – 21.6.2017

SAN ( ) SMM ( X )

1. Hakijaryhmä ja oikeutettu etu

Consorzio di Tutela del Riso del Delta del Po IGP Via J.F. Kennedy, 134 45019 Taglio di Po (Ro) Puhelin: +39 05321716402 Sähköposti: info@consorziorisodeltapoigp.it

Consorzio di Tutela del Riso del Delta del Po IGP on 14 päivänä lokakuuta 2013 annetun maa- ja metsätalousministeriön asetuksen nro 12511 13 §:n 1 momentin nojalla oikeutettu tekemään muutoshakemuksen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☒ Merkinnät — ☒ Muu [pakkaaminen, tuotteen tunnus, päivitetyt viitteet lainsäädäntöön]

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

— Seuraava tuote-eritelmän 1 artiklassa oleva virke:

”Suojattu maantieteellinen merkintä ”Riso del Delta del Po” on varattu riisille, joka täyttää tässä tuote-eritelmässä esitetyt edellytykset ja vaatimukset.”

muutetaan seuraavasti:

”Suojattu maantieteellinen merkintä ”Riso del Delta del Po” on varattu riisille, joka täyttää tässä tuote-eritelmässä esitetyt edellytykset ja vaatimukset.”

Termi ”frutti di riso” korvataan termillä ”riso” [kääntäjän huomautus: italiankielisessä lähtötekstissä].

Tämän muutoksen myötä [kääntäjän huomautus: muutos ei koske suomenkielistä versiota] SMM-merkintä ”Riso del Delta del Po” kattaa riisin sen eri muodoissa, sellaisena kuin sitä myydään kuluttajille eli sen jälkeen, kun riisi on jalostettu ja käsitelty teollisesti voimassa olevan lainsäädännön sallimalla tavalla ja tässä tuote-eritelmässä esitettyjen vaatimusten mukaisesti.

— Seuraava tuote-eritelmän 2 artiklassa ja yhtenäisen asiakirjan 3.2 kohdassa oleva virke:

”Nimitys ”Riso del Delta del Po” viittaa yksinomaan superfino -laatuluokan japonicariisin lajikkeiden Carnaroli, Volano, Baldo ja Arborio riisiin.”

muutetaan seuraavaan muotoon:

”Nimitys ”Riso del Delta del Po” viittaa yksinomaan superfino -laatuluokan japonicariisin lajikkeiden Carnaroli, Volano, Baldo, Arborio, Cammeo, Karnak, Telemaco, Caravaggio ja Keope riisiin.”

Pyydetään seuraavien uusien riisilajikkeiden lisäämistä: Cammeo, Karnak, Telemaco, Caravaggio ja Keope.

Tarve ottaa käyttöön uusia korvaavia pienikokoisia lajikkeita alun perin määritettyjen lajikkeiden rinnalle johtuu siitä, että perinteiset lajikkeet luotiin useita vuosia sitten (vanhimmat eli Arborio ja Carnaroli 1940-luvun lopulla) ja niiden agronomiset ominaisuudet (erityisesti alttius sienitaudeille ja lakoutumiselle) hankaloittavat kasvien viljelyä ilman toistuvaa käsittelyä kasvinsuojeluaineilla, mikä puolestaan vähentää lopputuotteen terveellisyyttä ja vaikuttaa kielteisesti viljelyn kestävyyteen.

Sen sijaan uudet, hiljattain kehitetyt lajikkeet ovat vastustuskykyisempiä sienitaudeille ja lakoutumiselle ja kestävät niitä paremmin, jolloin saadaan terveellisiä ja tasalaatuisia tuotteita, joiden aistinvaraiset ominaisuudet ovat samanlaisia kuin nykyisillä lajikkeilla.

— Virke:

”Riso del Delta del Po -riisin jyvät ovat suuria, lasimaisia ja jämäköitä; riisin proteiinipitoisuus on korkea, ja riisi voi olla kokonaan hiottua (valkoinen riisi) tai kuorellista (ruskeariisi).”

muutetaan seuraavaan muotoon:

”Riso del Delta del Po -riisin jyvät ovat suuria, lasimaisia/helmenhohtoisia ja jämäköitä; riisin proteiinipitoisuus on korkea, ja riisiä voidaan jalostaa ja käsitellä teollisesti voimassa olevan lainsäädännön sallimalla tavalla.”

Sana ”lasimainen” pätee kaikkiin eritelmässä lueteltuihin lajikkeisiin ja on siksi epätäsmällinen. Nykyisistä lajikkeista vain Baldo-lajikkeen jyvät ovat lasimaisia, kun taas Arborio-, Carnaroli- ja Volano-lajikkeiden jyvät ovat helmenhohtoisia. Tästä syystä ehdotetaan kuvauksen ”lasimainen” päivittämistä muotoon ”lasimainen/helmenhohtoinen”.

Valkoisen riisin ja ruskeariisin määritelmät poistetaan ja korvataan määritteellä ”riisiä voidaan jalostaa ja käsitellä teollisesti voimassa olevan lainsäädännön sallimalla tavalla”, jotta voidaan ottaa huomioon kuluttajien muuttuvien mieltymysten sanelema teollisen jalostuksen nopea tahti.

— Seuraava kohta:

”SMM-merkinnällä ”Riso del Delta del Po” merkityillä myyntiin saatetuilla tuotteilla on oltava seuraavat riisinjyviin liittyvät ominaisuudet: Lajike Keitetyn riisin tarttuvuus (g/cm) Proteiinipitoisuus (%) (*1) Baldo > 4,5 > 6,60 Carnaroli > 1,5 > 6,60 Volano > 3,0 > 6,60 Arborio > 3,5 > 6,60

muutetaan seuraavasti:

”SMM-merkinnällä ”Riso del Delta del Po” merkityillä tuotteilla on oltava seuraavat riisinjyviin liittyvät ominaisuudet: Lajike Konsistenssi kg/cm2 Proteiinipitoisuus (% kuiva-aineesta) vähintään vähintään Arborio, Volano, Telemaco 0,65 6,60 Baldo, Cammeo 0,60 6,60 Carnaroli, Karnak, Caravaggio, Keope 0,85 6,60 Ominaisuudet on määriteltävä ennen teollista jalostamista, kuivilla riisiviljelmillä, jotka edustavat tilan koko peltomäärää.”

Tarttuvuusparametri korvataan konsistenssiparametrilla. Parametrit korreloivat vastakkaisesti ja ilmentävät tuotteen ravinnollista laatua keittämisen jälkeen: mitä tarttuvampaa riisi on, sitä vähäisempi on sen konsistenssi ja päin vastoin. Tarttuvuuden analysointiin ei ole käytössä hyväksyttyä menetelmää, sillä toistaiseksi Italian kansallinen standardisoimisjärjestö UNI tai kansainvälinen standardisoimisjärjestö ISO eivät ole kyenneet määrittelemään luotettavaa ja toistettavissa olevaa menetelmää tätä varten. Sen sijaan koostumusparametrin mittaamiseen on olemassa kansainvälisesti hyväksytty menetelmä (standardi UNI EN ISO 11747:2012).

Konsistenssiparametrin arvot ovat peräisin National Rice Board -järjestöltä, ja ne perustuvat useiden järjestön laboratorioiden suorittamien analyysien tuloksiin.

Tämän mukaisesti katsottiin tarpeelliseksi määrittää, että riisin koostumus ja proteiinipitoisuus on testattava ennen sen jalostamista.

Alkuperätodisteet

Tuote-eritelmän 4 artikla

Koko artikla on laadittu uudelleen siirtämällä riisin viljelyn historiaa kyseisellä maantieteellisellä alueella koskevat tiedot, jotka käsittävät 4 artiklan viisi ensimmäistä kohtaa, asiaankuuluvaan artiklaan, joka koskee tuotteen yhteyttä maantieteelliseen alueeseen. Muotoillaan 4 artikla uudelleen seuraavasti:

”Tuotteen alkuperän todistavat myös tiedot, jotka tuottajat, jalostajat ja pakkaajat ovat ilmoittaneet tämän eritelmän 7 artiklassa tarkoitetun valvontaelimen ylläpitämiin ja päivittämiin asiaankuuluviin rekistereihin.”

Tuotantomenetelmä

Tuote-eritelmän 5 artikla

Artikla on laadittu uudelleen, jotta voidaan ottaa huomioon sekä muutokset jalostus- ja tuotantomenetelmissä että käytännön tulokset, jotka on saavutettu eritelmän voimaantulon jälkeen.

Maanmuokkaus

— Seuraava virke:

”Maa on kynnettävä 25–30 cm:n syvyyteen, ja kynnön jälkeen se on äestettävä vähintään kerran; tämän jälkeen maa on tasoitettava vedenkäytön optimoimiseksi.”

muutetaan seuraavaan muotoon:

”Maa on kynnettävä 25–30 cm:n syvyyteen, ja kynnön jälkeen se on äestettävä vähintään kerran; myös muut maanmuokkausmenetelmät, joiden avulla siementen kasvualusta muokataan asianmukaiseksi, ovat sallittuja.”

Perinteiset maanmuokkaustoimet (kyntäminen, äestäminen) voidaan näin ollen korvata vaihtoehtoisilla toimilla (raivaaminen, harventaminen), joilla saavutetaan sama lopputulos vähemmän energiaintensiivisesti ja luontoa kunnioittaen. Kyntämisen rinnalle on lisätty ennen kaikkea muita nykyaikaisempia maanmuokkausmenetelmiä, joita pidetään nykyään ympäristön kannalta kestävämpinä.

Maaperäanalyysi

— Virke:

”Riso del Delta del Po -riisiä tuottavilla tiloilla on tehtävä maa-analyysi vähintään viiden vuoden välein, ja analyysissa on otettava huomioon seuraavat ominaisuudet: rakenne, pH, eloperäinen aines, aktiivinen kalkki, käyttökelpoinen fosfori, vaihtuva kalium, kokonaistyppi, hiili-typpisuhde, vaihtuva kalsium, magnesium ja natrium sekä magnesium-kaliumsuhde, jotta maatalouden asiantuntija voi laatia asianmukaisen lannoitussuunnitelman, jota tilalla noudatetaan.”

muutetaan seuraavaan muotoon:

”Riso del Delta del Po -riisiä tuottavilla tiloilla on tehtävä maa-analyysi vähintään viiden vuoden välein, ja analyysissa on otettava huomioon seuraavat ominaisuudet: rakenne, pH, eloperäinen aines, aktiivinen kalkki, käyttökelpoinen fosfori, vaihtuva kalium, kokonaistyppi, hiili-typpisuhde, vaihtuva kalsium, magnesium ja natrium sekä magnesium-kaliumsuhde, jotta tilalle voidaan laatia asianmukainen ja todellisia tarpeita vastaava lannoitussuunnitelma.”

Vaatimus, jonka mukaan lannoitussuunnitelman laatijan on oltava maatalouden asiantuntija, poistetaan, koska suunnitelma voidaan laatia myös maatilalla ja laatija voi olla maanviljelijä, jolla on kokemuksesta peräisin olevaa osaamista, vaikkei hänellä olisikaan maatalouden asiantuntijan pätevyyttä.

— Seuraavat virkkeet poistetaan:

”Carnaroli-lajike vaatii erityisen saviperäisen maaperän, ja sitä voidaan viljellä ainoastaan sellaisessa maaperässä, jonka pH-arvo on yli 7,5. Kolmea muuta lajiketta voidaan viljellä kaikkialla tämän eritelmän 3 artiklassa määritellyllä alueella.”

Viittaus maaperän pH-arvoon (koskee vain Carnaroli-lajiketta) voidaan poistaa, koska on todettu, että pH-arvo vaihtelee merkittävästi viljelyalueella, tiloilla ja jopa yksittäisillä viljelypalstoilla, ja koska pH-arvolla ei ole vaikutusta mainitun lajikkeen laatuun. Myös maata huhtikuusta elokuuhun peittävä vesi ehkäisee ympäristön happamuutta nostamalla pH-arvoa.

Muutos vaikuttaa myös yhtenäisen asiakirjan 3.5 kohtaan.

Lannoitteet

— Typen (N) enimmäismäärää lannoitteissa nostetaan 130 kg:sta 160 kg:aan hehtaaria kohden.

Tuotantoalue koostuu turve- ja savipitoisesta maaperästä, ja jotta markkinoille saatettava tuote olisi tasalaatuinen ja yhtenäinen, lannoitetta on käytettävä eri tavoin maaperästä riippuen. Tästä syystä katsottiin tarpeelliseksi nostaa typen enimmäismäärää, jotta riisinjyvien proteiinipitoisuus on sama kuin muunlaisessa maaperässä kasvavissa riisinjyvissä.

Kylvö

— Virke:

”Siementen enimmäismäärä hehtaaria kohden on 240 kilogrammaa. Riisi voidaan kylvää joko suoraan veteen tai kuivana muokattuun maahan, joka pitää sen jälkeen välittömästi peittää vedellä.”

muutetaan seuraavaan muotoon:

”Siementen enimmäismäärä hehtaaria kohden on 300 kilogrammaa. Riisi voidaan kylvää levittämällä tai istuttaa joko suoraan veteen tai kuivana muokattuun maahan, joka pitää sen jälkeen välittömästi peittää vedellä.”

Siementen enimmäismäärää on nostettu, koska joillakin alueilla 240 kilogrammaa siemeniä hehtaaria kohden veteen kylvettynä ei ole riittävä määrä sen varmistamiseksi, että siemeniä riittää koko maa-alalle. Jos riisi kylvetään liian harvaan, kasvi ei kykene syrjäyttämään rikkakasveja, jolloin tarvitaan toistuvaa kitkemistä. Vaihtoehdoksi on myös lisätty kylväminen kuivalle maalle vedenkäytön rajoittamiseksi.

Tuholaisten ja rikkakasvien torjunta

— Virke:

”Siemenet on käsiteltävä riisille tyypillisten sienitautien (Fusarium, Elmintosporium ja Pyricularia) torjumiseksi.”

muutetaan seuraavaan muotoon:

”Siemenet voidaan käsitellä riisille tyypillisten sienitautien (Fusarium, Elmintosporium ja Pyricularia) torjumiseksi.”

Riisinviljelyn ympäristövaikutusten vähentämiseksi siementen käsittely muutetaan vapaaehtoiseksi, koska käsittely ei ole välttämätöntä taudinaiheuttajien poistamiseksi.

— Seuraava virke poistetaan:

”Riisipelto on kuivatettava ja altistettava auringonvalolle, jos havaitaan riisikasveja syövien tuholaisten (äyriäiset, hyönteiset ja madot) aiheuttamia ongelmia.”

Riisipellon kuivattamista koskeva vaatimus poistetaan ympäristökestävyyden parantamiseksi ja vedenkäytön rajoittamiseksi.

— Virke:

”Rikkakasveja voidaan torjua sallituilla kasvinsuojeluaineilla, leikkaamalla patoalueella kasvavat rikkakasvit ylimääräisen siemenenmuodostuksen estämiseksi, vedenkäytön hallinnalla ja kohdennetuilla maanmuokkaustoimilla ennen kylvöä.”

muutetaan seuraavaan muotoon:

”Rikkakasveja voidaan torjua sallituilla kasvinsuojeluaineilla, leikkaamalla patoalueella kasvavat rikkakasvit ylimääräisen siemenenmuodostuksen estämiseksi, vedenkäytön hallinnalla, kohdennetuilla maanmuokkaustoimilla ennen kylvöä ja mahdollisesti myös hyvien maanmuokkauskäytäntöjen mukaisella väliaikaisella kuivatuksella kasveja syövien hyönteisten torjumiseksi.”

Selkeyden lisäämiseksi katsotaan tarpeelliseksi viitata tuholaistorjuntaa käsittelevässä osiossa sekä kasveja syöviin tuholaisiin että rikkakasveihin voimassa olevan sanamuodon mukaisesti. Lisäksi katsotaan tarpeelliseksi lisätä eritelmään väliaikaista kuivatusta koskeva vaihtoehto. Riisisadoista saadut kokemukset osoittavat, että riisin kosteikkoviljelmien kohdennetulla kuivatuksella voidaan torjua kasveja syövien tuholaisten aiheuttamia ongelmia ilman lisäkäsittelyjen tarvetta.

Sadonkorjuu, kuivatus, varastointi ja jalostus

— Seuraavat kuivatun raakariisin enimmäistuotantomäärät:

”Carnaroli: 6,0 tonnia/ha Volano: 8,0 tonnia/ha Baldo: 8,0 tonnia/ha Arborio: 7,5 tonnia/ha”

muutetaan seuraavaan muotoon:

”Lajike Tonnia/ha Arborio 7,5 Baldo 8,0 Cammeo 8,5 Carnaroli 6,5 Telemaco 8,5 Karnak 8,5 Volano 8,0 Caravaggio 8,5 Keope 8,5”

Lisätään uusien lajikkeiden tuotokset ja nostetaan hieman Carnaroli-lajikkeen enimmäistuotantomäärää viimeaikaisen edistyksen johdosta.

— Virke:

”Jalostus tapahtuu sellaisissa laitoksissa ja sellaisin menetelmin, joilla varmistetaan Riso del Delta del Po -riisin ominaisuuksien säilyminen.”

muutetaan seuraavaan muotoon:

”Jalostus raakariisistä riisiksi (kuoriminen, jauhaminen) tapahtuu SMM-alueella sellaisissa laitoksissa ja sellaisin menetelmin, joilla varmistetaan 3.2 kohdassa mainittujen Riso del Delta del Po -riisin ominaisuuksien säilyminen. Tuotantoalueen erityispiirteiden ansiosta tuotteen ominaisuudet säilyvät kuorimis- ja jauhamisvaiheessa ja vähentävät riisinjyvän halkeamista/murtumista, mikä on tärkeää, jotta riisi on keitettäessä tasalaatuista.”

Vuosien saatossa saatu kokemus osoittaa, että riisin kuorinta- ja jauhamissijainti vaikuttaa lopputuotteen laatuun. Näissä vaiheissa eräs tärkeimmistä tekijöistä on tuotantoalueen erityisluonne, jonka ansiosta tuotteen ominaisuudet säilyvät parhaiten ja riisinjyvään kohdistuu mahdollisimman vähän murtumista aiheuttavaa rasitusta.

SMM-merkinnällä ”Riso del Delta del Po” merkityn tuotteen tuotantoalueen kaltaisten alueiden erityisen suotuisalle mikroilmastolle, lämpötilalle ja ympäristön ominaispiirteille on ominaista tietty keskimääräinen suhteellinen ilmankosteus, joka luo optimaaliset olosuhteet, jotta Riso del Delta del Po -riisin laatuvaatimukset täyttyvät.

Tässä yhteydessä on tarpeen korostaa lisäksi, että Riso del Delta del Po -riisin tuotantoalueen erityisyys on todettu sekä alan toimijoiden keskuudessa että julkaisuissa. Tämän SMM-merkityn tuotteen tuotantoalueilla, jotka sijaitsevat keskimäärin kolmen metrin korkeudella merenpinnasta, vallitsee luonnostaan oikea ilmankosteus, mikä on ominaista nimenomaan kyseiselle alueelle Italiassa.

Muutos vaikuttaa myös yhtenäisen asiakirjan 3.6 kohtaan.

— Seuraavat virkkeet poistetaan 3.6 kohdasta:

”Riisin kuivaaminen tapahtuu kuivureissa, joista ei tartu riisinkuoreen polttojätteitä eikä vieraita hajuja. Kuivaaminen voi tapahtua suoralla tai epäsuoralla lämmöllä toimivilla kuivureilla, joissa saa käyttää yksinomaan metaania tai nestekaasua. Kuivatun raakariisin kosteuspitoisuus saa olla enintään 14 %.”

Muutos liittyy pelkästään tekstin rakenteeseen, sillä edellä olevat virkkeet kuvaavat tuotantomenetelmää eivätkä viipalointia, raastamista, pakkaamista jne. koskevia erityisiä sääntöjä. Tässä yhteydessä korostetaan, että muutos ei aiheuta varsinaisia muutoksia tuote-eritelmään, sillä edellä esitetyt kaksi säännöstä säilyvät muuttumattomina 5 artiklassa (Tuotantomenetelmä) ja pysyvät näin ollen voimassa.

Merkinnät ja pakkaukset

Tuote-eritelmän 8 artikla

— Seuraava virke:

”Riisi pakataan elintarvikekäyttöön tarkoitettuihin, 0,5 kg:n, 1 kg:n, 2 kg:n tai 5 kg:n laatikoihin tai pusseihin, ja se voidaan myös pakata tyhjiöön tai suojakaasuun.”

muutetaan seuraavaan muotoon:

”Riisi pakataan elintarvikekäyttöön tarkoitettuihin laatikoihin tai pusseihin, ja se voidaan myös pakata tyhjiöön tai suojakaasuun.”

Pakkausten painoa ja ominaisuuksia koskevat vaatimukset poistetaan, jotta tuottajat voivat valita pakkaustyypin joustavammin.

— Seuraavissa kohdissa olevat tiedot:

”Säiliöihin on merkittävä nimityksen tunnus, joka on kooltaan vähintään 40 × 30 mm ja jossa on riittävän suurin kirjaimin (korkeus vähintään 5 mm) nimitys ”Riso del Delta del Po” ja sen perässä maininta ”Indicazione Geografica Protetta” (Suojattu maantieteellinen merkintä) tai lyhenne ”I.G.P” (SMM). Pakkauksessa on ilmoitettava kyseessä oleva lajike (Arborio, Carnaroli, Volano tai Baldo) ja mahdollisesti myös riisityyppi, kuorimaton riisi. Pakkaukseen on myös merkittävä pakkaajan nimi tai toiminimi sekä osoite. Muut mahdolliset merkinnät kuin ”Riso del Delta del Po” ja ”Indicazione Geografica Protetta” on tehtävä kirjaimin, joiden koko on enintään kolmasosa ”Riso del Delta del Po”-maininnan kirjainkoosta.”

on muotoiltu uudelleen seuraavasti:

”Laissa säädettyjen vaatimusten lisäksi pakkauksiin on merkittävä

1) nimitys ”Riso del Delta del Po” ja sen perässä maininta ”Indicazione Geografica Protetta” (Suojattu maantieteellinen merkintä) (tai lyhenne ”I.G.P”, SMM) riittävän suurin kirjaimin (kirjainkoko vähintään 7 pt);

2) nimityksen tunnus, joka on kooltaan vähintään 40 × 25 mm; jos tunnus on tätä suurempi, tämän mittasuhteen on edelleen säilyttävä; pakkauksessa on ilmoitettava kyseessä oleva 2 artiklassa lueteltu lajike eli Carnaroli, Volano, Baldo, Arborio, Cammeo, Karnak, Telemaco, Caravaggio tai Keope, ja lisäksi pakkaukseen voidaan merkitä voimassa olevan lainsäädännön mukainen käsittelytapa;

3) Euroopan unionin SMM-tunnus.”

Merkinnän ”Riso del Delta del Po” vähimmäiskorkeutta säätelevät määräykset sekä määräykset merkinnöistä, jotka on lisättävä voimassa olevan lainsäädännön mukaan (pakkaajan nimi tai toiminimi sekä osoite) poistetaan. Lisäksi katsotaan, että pakkauksia ja merkintöjä koskevien erityisten sääntöjen määrittely ei ole tarkoituksenmukaista, koska SMM-merkinnällä ”Riso del Delta del Po” merkityillä tuotteilla ei ole perinteisiä pakkaustyyppejä, ja lisäksi voi olla tarpeen lisätä merkintä voimassa olevan lainsäädännön edellyttämästä teollisesta käsittelytavasta.

Tuotteen tunnus

Jotta tuotteen tunnus voidaan jäljentää pakkaukseen täsmällisesti, selkeytetään ja korjataan viittaukset tunnuksen kokoon (ks. edellisen muutoksen kohta 2) ja vihreän Pantone 557 C- ja keltaisen Pantone 117 C -värin koodeihin. Eritelmään lisätään seuraava kohta:

”Seuraavassa esitetään tarkat värikoodit: Pantone Solid Coated kerma: 1 205 C vihreä: 557 C keltainen: 117 C Neljän värin CMYK-värikartta: kerma: C 0 M 3 Y 43 K 0 vihreä: C 48 M 4 Y 35 K 10 keltainen: C 7 M 28 Y 100 K 12”

Pantone-värejä ja -koodeja koskeva selvennys on tarpeen teknisistä syistä, jotta tulostimilla voidaan tuottaa tarkka jäljennös tunnuksesta.

Lainsäädäntöön liittyvät päivitykset ja tarkastus

Tuote-eritelmän 7 artikla

Viittaukset voimassa olevaan lainsäädäntöön on päivitetty ja valvontaelimen nimi ja osoite on mainittu.

YHTENÄINEN ASIAKIRJA

”RISO DEL DELTA DEL PO”

EU-nro: PGI-IT-0712-AM01 – 21.6.2017

SAN ( ) SMM ( X )

1. Nimi

”Riso del Delta del Po”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nimitys ”Riso del Delta del Po” viittaa yksinomaan superfino -laatuluokan japonicariisin lajikkeiden Carnaroli, Volano, Baldo, Arborio, Cammeo, Karnak, Telemaco, Caravaggio ja Keope riisiin.

Riso del Delta del Po -riisin jyvät ovat suuria, lasimaisia/helmenhohtoisia ja jämäköitä; riisin proteiinipitoisuus on korkea, ja riisiä voidaan jalostaa ja käsitellä teollisesti voimassa olevan lainsäädännön sallimalla tavalla.

Riso del Delta del Po -riisin suuri nesteenimukyky, tärkkelyksen vähäinen luovuttaminen keittämisen aikana ja erinomainen keittokestävyys yhdistettyinä sen aistinvaraisiin ominaisuuksiin, erityiseen aromiin ja makuominaisuuksiin tekevät tästä riisistä erittäin suositun, ja sitä käytetään erityisesti hienoimpien risottojen valmistukseen.

SMM-merkinnällä ”Riso del Delta del Po” merkityillä tuotteilla on oltava seuraavat riisinjyviin liittyvät ominaisuudet:

Lajike Konsistenssi kg/cm2 Proteiinipitoisuus (% kuiva-aineesta) vähintään vähintään Arborio, Volano, Telemaco 0,65 6,60 Baldo, Cammeo 0,60 6,60 Carnaroli, Karnak, Caravaggio, Keope 0,85 6,60

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotannon on tapahduttava 4 kohdassa määritetyllä maantieteellisellä alueella, jotta voidaan taata kyseiselle riisinviljelylle ominaiset erityiset olosuhteet.

Riisi voidaan kylvää levittämällä tai istuttaa joko suoraan veteen tai kuivana muokattuun maahan, joka pitää sen jälkeen välittömästi peittää vedellä.

Jalostus raakariisistä riisiksi (kuoriminen ja jauhaminen) tapahtuu SMM-alueella sellaisissa laitoksissa ja sellaisin menetelmin, joilla varmistetaan 3.2 kohdassa mainittujen Riso del Delta del Po -riisin ominaisuuksien säilyminen. Tuotantoalueen erityispiirteiden ansiosta tuotteen ominaisuudet säilyvät kuorimis- ja jauhamisvaiheessa ja vähentävät riisinjyvän halkeamista/murtumista, mikä on tärkeää, jotta riisi on keitettäessä tasalaatuista.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Riisi pakataan elintarvikekäyttöön tarkoitettuihin laatikoihin tai pusseihin, ja se voidaan myös pakata tyhjiöön tai suojakaasuun.

Pakkaukset on suljettava siten, ettei pakkausten sisältöä voida pakkausta rikkomatta poistaa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Laissa säädettyjen vaatimusten lisäksi pakkauksiin on merkittävä

1) nimitys ”Riso del Delta del Po” ja sen perässä maininta ”Indicazione Geografica Protetta” (Suojattu maantieteellinen merkintä) (tai lyhenne ”I.G.P”, SMM) riittävän suurin kirjaimin (kirjainkoko vähintään 7 pt);

2) nimityksen tunnus, joka on kooltaan vähintään 40 × 25 mm; jos tunnus on tätä suurempi, tämän mittasuhteen on edelleen säilyttävä; pakkauksessa on ilmoitettava kyseessä oleva lajike eli Carnaroli, Volano, Baldo, Arborio, Cammeo, Karnak, Telemaco, Caravaggio tai Keope, ja lisäksi pakkaukseen voidaan merkitä voimassa olevan lainsäädännön mukainen käsittelytapa;

3) Euroopan unionin SMM-tunnus.

Riso del Delta del Po -tuotteen virallinen tunnus muodostuu kermanvärisestä soikiosta, jossa on vihreä reuna. Soikion yläpuoliskossa on maininta ”RISO DEL DELTA DEL PO” ja alapuoliskossa ”INDICAZIONE GEOGRAFICA PROTETTA” vihrein suuraakkosin.

Soikion keskellä on vihreää taustaa vasten kermanvärinen tyylitelty naishahmo, joka kantaa riisilyhdettä, ja tämän molemmin puolin on Po-joen tasangolle tyypillisiä kuvioita (tyyliteltyjä ruokokasveja ja lintuja).

4. Maantieteellisen alueen tarkka rajaus

Riso del Delta del Po -riisin viljelyalue sijaitsee Po-joen tasangon itäisimmässä osassa Veneton ja Emilia Romagnan alueilla ja muodostuu Po-joen tuoman lietteen ja kiintoaineksen muodostamasta maasta. Idässä alueen rajaa Adrianmeri, pohjoisessa Adige-joki ja etelässä Ferrara-Porto Garibaldin kanaali.

Venetossa Riso del Delta del Po -riisiä viljellään Rovigon maakunnan seuraavissa kunnissa: Ariano nel Polesine, Porto Viro, Taglio di Po, Porto Tolle, Corbola, Papozze, Rosolina ja Loreo.

Emilia Romagnan viljelyalueita ovat Ferraran maakunnan seuraavat kunnat: Comacchio, Goro, Codigoro, Lagosanto, Massa Fiscaglia, Migliaro, Migliarino, Ostellato, Mesola, Jolanda di Savoia ja Berra.

5. Yhteys maantieteelliseen alueeseen

Ympäristötekijät

Maaperän ominaisuudet, lauhkea ilmasto ja meren läheisyys ovat tärkeimpiä Riso del Delta del Po -riisin viljelyyn kyseisellä alueella vaikuttavia tekijöitä. Alueen maaperä on ihanteellista riisinviljelyyn, eikä mikään muu viljakasvi viihtyisikään kyseisillä jatkuvasti osittain veden peitossa olevilla alueilla.

Po-joen suiston lietemaa on muodostunut joen alajuoksun sedimentistä, joka on erityisen ravinteikasta ja sisältää runsaasti kivennäisiä ja erityisesti kaliumia, minkä ansiosta viljelyssä ei tarvitse käyttää lainkaan kaliumlannoitteita.

Maaperälle on sen vaihtelevasta rakenteesta huolimatta ominaista myös hyvin korkeasta pohjavedestä johtuva korkea suolapitoisuus (johtokyky yli 1 mS/cm).

Alueella vallitsee meren läheisyyden johdosta mikroilmasto, joka on alati puhaltavien tuulenvireiden, alhaisen kosteuspitoisuuden ja melko vähäisten lämpötilanvaihteluiden (talvella harvoin alle 0 °C, ja kesän korkein lämpötila ei ole ollut yli 32 °C 30 vuoteen) vuoksi erityisen otollinen riisinviljelyyn; lisäksi vuotuinen sademäärä (alle 700 mm) jakautuu yleensä tasaisesti vuoden ympäri. Nämä erityiset ilmasto-olosuhteet rajoittavat patogeenisten sienten leviämistä ja vähentävät siten sienimyrkkyjen tarvetta.

Historialliset ja inhimilliset tekijät

Ensimmäiset historialliset todisteet riisinviljelystä Polesinen alueella (Rovigon maakunnan alueella) ja erityisesti Po-joen suistossa ovat peräisin vuodelta 1450, joitakin vuosikymmeniä sen jälkeen, kun riisinviljely oli levinnyt Po-joen laaksoon. Viljely liittyi kiinteästi maan raivaukseen ja parannukseen, sillä sen avulla voitiin nopeuttaa suolapitoisten maiden hyötykäyttöä ja myöhemmin vuoroviljelyä, mikä käy ilmi Venetsian tasavallan vuodelta 1594 olevasta laista. Eräät venetsialaiset patriisit aloittivat 1700-luvun lopulla järjestelmällisen riisinviljelyn raivatuilla mailla.

Tänä päivänä Riso del delta del Po -riisiä viljellään noin 9 000 hehtaarilla. Riisinviljelyn vaikutus paikalliseen kulttuuriin ja alueen yhteiskunnalliseen kehitykseen on nähtävissä: lukuisat yritykset ovat jo vuosikausia pakanneet ja myyneet kyseistä riisiä Riso del Delta del Po -nimellä, ja riisin erityiset aistinvaraiset ominaisuudet, jotka erottavat sen muista Italiassa viljellyistä riisityypeistä, ovat tunnettuja ja suuresti arvostettuja kaikkialla Italiassa. Riso del Delta del Po -riisin maineesta kertovat myös alueella vuosittain järjestettävät perinteiset tapahtumat ja markkinat, kuten Jolanda di Savoiassa (Ferraran maakunta) järjestettävä kuuluisa Riso del Delta del Po -festivaali sekä Porto Tolle -messut.

Riso del Delta del Po -riisin ominaispiirteitä ovat korkea proteiinipitoisuus, jyvän suuri koko, korkea nesteenimukyky, tärkkelyksen vähäinen luovuttaminen sekä erittäin korkea laatu, jotka yhdessä takaavat erityisen hyvät keitto-ominaisuudet.

Riso del Delta del Po -riisin erityiset makuominaisuudet ja aromi erottavat sen muualla kuin murtovedessä viljellystä riisistä.

Kyseessä olevien raivattujen maiden suolajäämät yhdistettyinä viljelyyn käytetyn veden erityislaatuun sekä pohjaveden korkeuteen vaikuttavat kyseisen tuotteen aistinvaraisiin ja kaupallisiin ominaisuuksiin ja tekevät siitä helposti tunnistettavan ja markkinoilla erittäin arvostetun tuotteen.

Tulvamaiden korkeat ravinne- ja kivennäispitoisuudet (erityisesti kalium) myötävaikuttavat riisin korkeaan proteiinipitoisuuteen ja keittokestävyyteen.

Maaperälle on lisäksi ominaista hyvin korkeasta pohjavedestä johtuva korkea suolapitoisuus (johtokyky yli 1 mS/cm), joka antaa riisille erityisen aromin ja maun.

Alati puhaltavat merituulet alentavat huomattavalla tavalla riisinviljelysten mikroilmaston kosteuspitoisuutta ja vähentävät siten merkittävästi sienimyrkkyjen tarvetta ja myötävaikuttavat korkealaatuisen riisin tuotantoon.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus aloitti kansallisen vastaväitemenettelyn julkaisemalla 2. toukokuuta 2017 Italian tasavallan virallisen lehden numerossa 100 suojatun maantieteellisen merkinnän ”Riso del Delta del Po” tuote-eritelmän muutosehdotuksen.

Tuote-eritelmän täydellinen teksti on saatavissa seuraavalta verkkosivulta:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(*1) Kuiva-aineessa.”